

**LIETUVOS RESPUBLIKOS FINANSŲ MINISTRAS**

**ĮSAKYMAS**

**DĖL FINANSŲ MINISTRO 2004 m. KOVO 2 d. ĮSAKYMO Nr. 1K-069 „dĖL TERITORIJŲ, KURIOS LAIKOMOS TREČIOSIOMIS TERITORIJOMIS, SĄRAŠO PATVIRTINIMO“ PAKEITIMO**

2019 m. gegužės 23 d. Nr. 1K-165

Vilnius

1. P a k e i č i u Lietuvos Respublikos finansų ministro 2004 m. kovo 2 d. įsakymą Nr. 1K-069 „Dėl Teritorijų, kurios laikomos trečiosiomis teritorijomis, sąrašo patvirtinimo“ ir jį išdėstau nauja redakcija:

„**LIETUVOS RESPUBLIKOS FINANSŲ MINISTRAS**

**ĮSAKYMAS**

**DĖL TERITORIJŲ, KURIOS LAIKOMOS TREČIOSIOMIS TERITORIJOMIS, SĄRAŠO PATVIRTINIMO**

Vadovaudamasis Lietuvos Respublikos pridėtinės vertės mokesčio įstatymo 2 straipsnio 35 dalimi ir Lietuvos Respublikos akcizų įstatymo 3 straipsnio 32 dalimi ir įgyvendindamas 2006 m. lapkričio 28 d. Tarybos direktyvos 2006/112/EB dėl pridėtinės vertės mokesčio bendros sistemos (OL 2006 L 347, p. 1) su paskutiniais pakeitimais, padarytais 2019 m. vasario 18 d. Tarybos direktyva (ES) 2019/475 (OL 2019 L 83, p. 42), 6 straipsnį ir 2008 m. gruodžio 16 d. Tarybos direktyvos 2008/118/EB dėl bendros akcizų tvarkos, panaikinančios Direktyvą 92/12/EEB (OL 2009 L 9, p. 12), su paskutiniais pakeitimais, padarytais 2019 m. vasario 18 d. Tarybos direktyva ES 2019/475 (OL 2019 L 83, p. 42), 5 straipsnį,

t v i r t i n u Teritorijų, kurios laikomos trečiosiomis teritorijomis, sąrašą (pridedama).“

2. N u s t a t a u, kad šis įsakymas įsigalioja 2020 m. sausio 1 d.

Finansų ministras Vilius Šapoka

PATVIRTINTA

Lietuvos Respublikos finansų ministro

2004 m. kovo 2 d. įsakymu Nr. 1K-069

(Lietuvos Respublikos finansų ministro

2019 m. gegužės 23 d.

įsakymo Nr. 1K-165

redakcija)

**TERITORIJŲ, KURIOS LAIKOMOS TREČIOSIOMIS TERITORIJOMIS,**

**SĄRAŠAS**

1. Pridėtinės vertės mokesčio tikslais trečiosiomis teritorijomis laikomos šios teritorijos:

1.1. Helgolando sala (Vokietijos Federacinė Respublika);

1.2. Biuzingeno teritorija (Vokietijos Federacinė Respublika);

1.3. Seuta (Ispanijos Karalystė);

1.4. Melilija (Ispanijos Karalystė);

1.5. Kanarų salos (Ispanijos Karalystė);

1.6. Livinjas (Italijos Respublika);

1.7. Kampionė (Italijos Respublika);

1.8. Lugano ežero Italijos teritoriniai vandenys (Italijos Respublika);

1.9. Sutarties dėl Europos Sąjungos veikimo (OL 2016 C 202, p. 1) 349 straipsnyje ir 355 straipsnio 1 dalyje nurodytos Prancūzijos teritorijos;

1.10. Atono kalnas (Graikijos Respublika);

1.11. Alandų salos (Suomijos Respublika);

1.12. Normandijos salos (Jungtinė Didžiosios Britanijos ir Šiaurės Airijos Karalystė).

2. Akcizų tikslais trečiosiomis teritorijomis laikomos teritorijos, nurodytos šio sąrašo 1 punkte, išskyrus 1.7 ir 1.8 papunkčiuose nurodytas teritorijas.

**\_\_\_\_\_\_\_\_\_\_\_\_\_\_\_\_\_**